b"\n_START_ARTICLE_\nBarbara Stanwyck\n_START_SECTION_\nZgodnje \xc5\xbeivljenje\n_START_PARAGRAPH_\nBarbara Stanwyck se je rodila kot Ruby Catherine Stevens 16. julija 1907 v Brooklynu v New Yorku. Bila je peti otrok o\xc4\x8deta Byrona E. in matere Catherine Ann Stevens. Star\xc5\xa1a sta pripadala delavskemu razredu. O\xc4\x8de je izviral iz Massachusettsa, mati je bila priseljenka iz Nove \xc5\xa0kotske. Po star\xc5\xa1ih je bila Ruby angle\xc5\xa1kega in \xc5\xa1kotskega rodu. Ko je bila stara \xc5\xa1tiri leta, je izgubila mamo, ki je umrla zaradi zapletov po spontanem splavu, do katerega je pri\xc5\xa1lo po trku s tramvajem. Dva tedna po pogrebu se je o\xc4\x8de Byron Stevens pridru\xc5\xbeil skupini delavcev, ki so \xc5\xa1li kopat Panamski prekop. Po tem ga ni nih\xc4\x8de nikoli ve\xc4\x8d videl. Ruby in njenega brata Byrona je vzgajala starej\xc5\xa1a sestra Mildred, ki je bila od Ruby starej\xc5\xa1a devetnajst let in je leta 1931 nenadoma umrla zaradi sr\xc4\x8dne kapi. Ko je dobila slu\xc5\xbebo, so Ruby in Byrona poslali v rejni\xc5\xa1ke dru\xc5\xbeine, ki so se hitro menjavale. Na leto sta zamenjala tudi \xc5\xa1tiri dru\xc5\xbeine. Ruby je pogosto zbe\xc5\xbeala od rejnikov._NEWLINE_Poleti v letih 1916 in 1917 je Ruby potovala z Mildred. V tem \xc4\x8dasu je gledala filme, v katerih je igrala Pearl White. Ta je postala njen idol in vzbudila v njej \xc5\xbeeljo, da bi postala igralka. Ko je bila stara 14 let, je zapustila \xc5\xa1olo in se zaposlila v veleblagovnici v Brooklynu, kjer je zavijala pakete. Nikoli ni obiskovala srednje \xc5\xa1ole, \xc4\x8deprav so zgodnji biografi zapisali, da je hodila na Brooklynsko \xc5\xa1olo Erasmus Hall High School. Kmalu zatem je dobila slu\xc5\xbebo v telefonski pisarni v Brooklynu, kjer je polnila telefonske kartice. Zaslu\xc5\xbeila je 14 dolarjev na teden, kar ji je omogo\xc4\x8dilo, da je postala finan\xc4\x8dno neodvisna. Nobene izmed slu\xc5\xbeb ni marala, \xc5\xbeelela si je vstopa v zabavni\xc5\xa1tvo, \xc4\x8demur je Mildred nasprotovala in jo je \xc5\xbeelela odvrniti od tega. Zatem je delala za revijo Vogue, za katero je izrezovala vzorce za obleke, vendar je bila zaradi prito\xc5\xbeb strank odpu\xc5\xa1\xc4\x8dena. Njena naslednja slu\xc5\xbeba je bila delo tipkarice v podjetju Jerome H. Remick Music Company. To je bilo prvo delo, ki ji je bilo v\xc5\xa1e\xc4\x8d, vendar je \xc5\xa1e vedno imela ambicije po delovanju v zabavni\xc5\xa1tvu. Mildred jo je takrat nehala odvra\xc4\x8dati od tega.\n_START_SECTION_\nUspeh na Broadwayu\n_START_PARAGRAPH_\nLeta 1923, nekaj mesecev pred 16. rojstnim dnevom, je Ruby opravila avdicijo v Strand Roofu, no\xc4\x8dnem klubu gledali\xc5\xa1\xc4\x8da Strand Theatre na Times Squaru. Nekaj mesecev pozneje je postala plesalka v seriji broadwajskih produkcij Ziegfeld Follies v letih 1922 in 1923. Plesala je v gledali\xc5\xa1\xc4\x8du New Amsterdam Theatre. Pozneje je Stanwyckova o tem obdobju povedala, da je hotela pre\xc5\xbeiveti, jesti in imeti lep pla\xc5\xa1\xc4\x8d. Opravljala je \xc5\xa1e ve\xc4\x8d razli\xc4\x8dnih del in si pridobila nekaj dobrih prijateljev, med njimi pianista Oscarja Levanta._NEWLINE_Billy LaHiff, lastnik popularnega puba, je Ruby leta 1926 predstavil Willardu Macku, ki je iskal igralce za svojo igro The Noose. Ruby je dobila vlogo in zaigrala ob Rexu Cherrymanu in Wilfredu Lucasu. Sprva je kazalo, da je igra neuspe\xc5\xa1na. Mack si je prizadeval izbolj\xc5\xa1ati uspeh in se je odlo\xc4\x8dil raz\xc5\xa1iriti Rubyjin del v igri. Predstavo so v prenovljeni razli\xc4\x8dici prvi\xc4\x8d odigrali 20. oktobra 1926 in takrat je postala ena najuspe\xc5\xa1nej\xc5\xa1ih iger sezone. Na Broadwayu so jo igrali devet mesecev, izvedli so jo 197-krat. Na predlog Macka ali producenta Davida Belasca je Ruby svoje ime spremenila v Barbara Stanwyck. Zdru\xc5\xbeila je ime svoje vloge, Barbare Frietchie, in priimek druge igralke v igri, Jane Stanwyck._NEWLINE_Kmalu zatem je s prvo vodilno vlogo v igri Burlesque leta 1927 postala zvezda Broadwaya. Igra je prejela pozitivne kritike in postala velik hit. Filmski igralec Pat O'Brien je v \xc5\xa1estdesetih letih 20. stoletja v pogovorni oddaji izjavil, da je bila prav Burlesque najbolj\xc5\xa1a broadwajska igra, kar jih je kdaj videl. Arthur Hopkins je v avtobiografiji To a Lonely Boy zapisal, kako je za to vlogo izbral prav Stanwyckovo:_NEWLINE_\xc2\xbbMed iskanjem dekleta za vlogo sem imel razgovor s plesalko v no\xc4\x8dnem klubu, ki je nedavno odigrala manj\xc5\xa1o \xc4\x8dustveno vlogo v igri, ki ni do\xc5\xbeivela pravega uspeha (The Noose). Zdelo se je, da ima kakovost, ki sem jo iskal. Takoj je pokazala ob\xc4\x8dutljivej\xc5\xa1o, zlahka izra\xc5\xbeeno \xc4\x8dustvo, kakr\xc5\xa1no sem videl pri Pauline Lord. Ona in (Hal) Skelly sta bila odli\xc4\x8dna ekipa, ki je z igro do\xc5\xbeivela velik uspeh. Zanjo sem imel velike na\xc4\x8drte, vendar je dobivala veliko hollywoodskih ponudb, katerim ni mogel nih\xc4\x8de konkurirati. Postala je zvezda. Ona je Barbara Stanwyck.\xc2\xab_NEWLINE_Stanwyckovo je imenoval \xc2\xbbnajbolj pristna igralka na\xc5\xa1ega \xc4\x8dasa.\xc2\xab_NEWLINE_V tem \xc4\x8dasu je Stanwyckova prejela ponudbo producenta Boba Kaneja za njegov nemi film Broadway Nights iz leta 1927. Glavne vloge ni dobila, ker ni mogla jokati na preizkusu, vendar je dobila manj\xc5\xa1o vlogo kot plesalka. To je bil njen prvi film._NEWLINE_Med igranjem v igri Burlesque je Oscar Levant Stanwyckovo predstavil igralcu Franku Fayu, s katerim sta se zaljubila in poro\xc4\x8dila 26. avgusta 1928. Kmalu zatem sta se preselila v Hollywood.\n_START_SECTION_\nTelevizijska kariera\n_START_PARAGRAPH_\nKo je njena filmska kariera leta 1957 zatonila, se je Stanwyckova preselila na televizijo. Njena serija iz leta 1961 The Barbara Stanwyck Show ni do\xc5\xbeivela velikega uspeha, vendar ji je kljub temu prinesla emmyja. Zaradi Vestern serije The Big Valley, ki so jo med letoma 1965 in 1969 predvajali na programu ABC, je postala ena najbolj priljubljenih televizijskih igralk, osvojila je tudi drugega emmyja. V igralski zasedbi je bila zapisana kot Miss Barbara Stanwyck. Zgodba njenega filma iz leta 1940, Remember the Night, je bila uporabljena v 15. epizodi 1. sezone z naslovom Judgement in Heaven._NEWLINE_Pojavila se je tudi v televizijski seriji The Untouchables med letoma 1962 in 1963 ob Robertu Stacku in v \xc5\xa1tirih epizodah serije Wagon Train kot tri razli\xc4\x8dne osebe (1961\xe2\x80\x931964)._NEWLINE_Nekaj let pozneje je Stanwyckova dobila \xc5\xa1e tretjega emmyja za vlogo v miniseriji Pesem ptic trnovk. Leta 1985 se je trikrat pojavila v seriji Dynasty, nato je igrala v seriji The Colbys skupaj s Charltonom Hestonom, Stephanie Beacham in Katharine Ross, vendar so serijo kmalu nehali snemati. Skupno so posneli dve sezoni, vendar je Stanwyckova igrala le v prvi, saj ni bila zadovoljna s svojo vlogo Constance Colby Patterson. Earl Hamner mlaj\xc5\xa1i, producent serije The Waltons, je \xc5\xbeelel Stanwyckovo za glavno vlogo Angele Channing v seriji Falcon Crest, ki so jo snemali v osemdesetih, vendar jo je zavrnila. Pozneje jo je dobila njena najbolj\xc5\xa1a prijateljica Jane Wyman.\n_START_SECTION_\nRazmerja in zakoni\n_START_PARAGRAPH_\nKo je \xc5\xa1e igrala v igri The Noose, naj bi se Stanwyckova zaljubila v poro\xc4\x8denega soigralca Rexa Cherrymana. Ta je leta 1928 zbolel in njegov zdravnik mu je svetoval, naj gre z ladjo v Pariz, kjer naj bi se sre\xc4\x8dal s Stanwyckovo. Med potjo je umrl zaradi sepse, star 31 let._NEWLINE_26. avgusta 1928 se je poro\xc4\x8dila s soigralcem iz igre Burlesque, Frankom Fayem. Oba sta pozneje trdila, da se sprva nista marala, vendar sta se zbli\xc5\xbeala po Cherrymanovi smrti. Po trditvah njenega biografa Stanwyckova ni mogla imeti otrok zaradi nepravilno opravljenega splava, ko je imela le 15 let. Zaradi tega sta kmalu po preselitvi v Hollywood 5. decembra 1932 z mo\xc5\xbeem posvojila desetmese\xc4\x8dnega otroka. Najprej sta ga poimenovala Dion, nato sta mu ime spremenila v Anthony Dion z vzdevkom Tony. Zakon je bil nesre\xc4\x8den. Fay je imel uspe\xc5\xa1no kariero na Broadwayu, vendar se mu ni uspelo prebiti v Hollywood kot njegovi \xc5\xbeeni. Po nekaterih poro\xc4\x8dilih naj bi Fay fizi\xc4\x8dno zlorabljal svojo mlado \xc5\xbeeno, \xc5\xa1e posebej takrat, ko je bil pijan. Nekateri trdijo, da je bila ta zveza navdih za film A Star Is Born iz leta 1937. 30. decembra 1935 sta se lo\xc4\x8dila. Stanwyckova je dobila skrbni\xc5\xa1tvo nad posvojencem, ki ga je vzgajala avtoritarno in z visokimi pri\xc4\x8dakovanji. Zaradi tega sta se odtujila in se le redko sre\xc4\x8dala po njegovi osamosvojitvi. Nekateri so govorili, da sta si bila podobna, saj sta bila na nek na\xc4\x8din dejansko oba siroti._NEWLINE_Med snemanjem filma His Brother's Wife leta 1936 je Stanwyckova spoznala soigralca Roberta Taylorja. Njuna zveza je bila bolj kot romanci podobna navezi mentor in u\xc4\x8denec, saj je Stanwyckova podpirala in svetovala mlaj\xc5\xa1emu Taylorju, ki je izhajal iz majhnega mesta v Nebraski. Usmerjala je njegovo kariero in ga vpeljala v prefinjeno hollywoodsko kulturo. Ko je par za\xc5\xbeivel skupaj, sta spro\xc5\xbeila val \xc4\x8dasopisnega poro\xc4\x8danja. Stanwyckova je bila po propadlem prvem zakonu neodlo\xc4\x8dna in se ni \xc5\xbeelela znova poro\xc4\x8diti. Nato je popustila in leta 1939 sta se poro\xc4\x8dila s pomo\xc4\x8djo Taylorjevega studia Metro-Goldwyn-Mayer, kar je bilo v hollywoodski zlati dobi obi\xc4\x8dajno. V prvih letih zakona sta veliko \xc4\x8dasa pre\xc5\xbeivela skupaj na velikem posestvu v Brentwoodu v Los Angelesu, ki ga doma\xc4\x8dini \xc5\xa1e danes imenujejo \xc2\xbbstari ran\xc4\x8d Roberta Taylorja.\xc2\xab_NEWLINE_Stanwyckova in Taylor sta se leta 1950 sporazumno odlo\xc4\x8dila za lo\xc4\x8ditev. O razlogih zanjo je kro\xc5\xbeilo veliko razli\xc4\x8dnih govoric. Po eni razli\xc4\x8dici naj bi si Taylor po drugi svetovni vojni sku\xc5\xa1al ustvariti \xc5\xbeivljenje izven Hollywooda, kar za Stanwyckovo ni bilo sprejemljivo. Po drugih naj bi oba imela zunajzakonska razmerja. Po lo\xc4\x8ditvi sta skupaj zaigrala v celove\xc4\x8dernem filmu The Night Walker leta 1964, ki je bil tudi zadnji celove\xc4\x8derni film Barbare Stanwyck. Njena soigralka iz filma Big Valley Linda Evans je poro\xc4\x8dala, da se Stanwyckova ni ve\xc4\x8d poro\xc4\x8dila, Taylorja pa je imenovala ljubezen svojega \xc5\xbeivljenja. Njegova smrt leta 1969 jo je mo\xc4\x8dno prizadela in takrat se je za nekaj \xc4\x8dasa umaknila od filmskega in televizijskega dela._NEWLINE_Barbara Stanwyck je bila ena najbolj priljubljenih in cenjenih igralk v Hollywoodu. Mnogi igralci in drugi sodelavci pri njenih filmih in televizijskih oddajah so bili njeni prijatelji, med drugim Joel McCrea z \xc5\xbeeno Frances Dee, George Brent, Robert Preston, Henry Fonda (dolga leta je bila njegova velika simpatija), James Stewart, Linda Evans, Joan Crawford, Jack Benny z \xc5\xbeeno Mary Livingstone, William Holden, Gary Cooper in Fred MacMurray._NEWLINE_Stanwyckova je imela romanti\xc4\x8dno razmerje z igralcem Robertom Wagnerjem, ki ga je spoznala na snemanju filma Titanic leta 1953. Na za\xc4\x8detku \xc5\xa1tiriletne romance je bil star 22 let, Stanwyckova pa 45 let. Wagner je to zvezo opisal v svojih spominih Pieces of My Heart, ki so iz\xc5\xa1li leta 2008. Zvezo je kon\xc4\x8dala Stanwyckova. V petdesetih letih 20. stoletja je pre\xc5\xbeivela romanti\xc4\x8dno no\xc4\x8d s precej mlaj\xc5\xa1im Farleyjem Grangerjem, o \xc4\x8demer je ta pozneje pisal v svoji avtobiografiji Include Me Out: My Life from Goldwyn to Broadway iz leta 2007.\n_START_SECTION_\nPoliti\xc4\x8dni nazori\n_START_PARAGRAPH_\nStanwyckova je nasprotovala predsedovanju Franklina Delana Roosevelta. Menila je, bi morali biti tudi drugi sposobni napredovati brez dr\xc5\xbeavne pomo\xc4\x8di, \xc4\x8de lahko veliko dose\xc5\xbeejo ljudje iz prikraj\xc5\xa1anih skupnosti, kakor je uspelo njej. Verjela je, da je mogo\xc4\x8de s trdim delom dose\xc4\x8di bogato nagrado, kar je imenovala ameri\xc5\xa1ki na\xc4\x8din \xc5\xbeivljenja. Takoj po ustanovitvi leta 1944 je postala \xc4\x8dlanica zdru\xc5\xbeenja Motion Picture Alliance (MPA), ki se je borilo za ohranjanje ameri\xc5\xa1kih idealov. Borili so se proti komunisti\xc4\x8dnim, fa\xc5\xa1isti\xc4\x8dnim in drugim vplivom, ki so spodkopavali ameri\xc5\xa1ki na\xc4\x8din \xc5\xbeivljenja. Javno je podprla preiskave komisije House Un-American Activities \xe2\x80\x93 komisije predstavni\xc5\xa1kega doma za preiskavo protiameri\xc5\xa1kih aktivnosti._NEWLINE_Podobne nazore, to je konzervativno republikansko pripadnost, so izra\xc5\xbeali tudi drugi njeni slavni sodobniki, kot so Walt Disney, Hedda Hopper, Randolph Scott, Robert Young, Ward Bond, William Holden, Ginger Rogers, James Stewart, George Murphy, Gary Cooper, Bing Crosby, John Wayne, Walter Brennan, Shirley Temple, Bob Hope, Adolphe Menjou, Helen Hayes, re\xc5\xbeiser Frank Capra in njen soigralec iz filma Double Indemnity Fred MacMurray._NEWLINE_Barbara Stanwyck je bila obo\xc5\xbeevalka del Ayn Rand. Jacka L. Warnerja iz Warner Brosa je prepri\xc4\x8dala, da je odkupil pravice za izdajo prevoda dela The Fountainhead, \xc5\xa1e preden je postal uspe\xc5\xa1nica. Randovi je osebno pisala zaradi navdu\xc5\xa1enja nad njenim delom Atlas Shrugged.\n_START_SECTION_\nVeroizpoved\n_START_PARAGRAPH_\nStanwyckova je bila prvotno protestantka. Junija 1916 jo je krstil J. Frederic Berg iz protestantske nizozemske reformirane cerkve. Ob poroki s prvim mo\xc5\xbeem Frankom Fayem je prestopila v rimskokatoli\xc5\xa1ko vero.\n_START_SECTION_\nBrat\n_START_PARAGRAPH_\nNjen starej\xc5\xa1i brat Malcolm Byron Stevens (1905\xe2\x80\x931964) je bil prav tako igralec, vendar precej manj uspe\xc5\xa1en od sestre. Glede na podatke v bazi IMDb je kot Bert L. Stevens odigral na stotine manj\xc5\xa1ih vlog v raznih filmih in na televiziji, vendar je bil zapisan le v dveh filmih: The File on Thelma Jordon in No Man of Her Own iz leta 1950, v katerih je zaigrala tudi Stanwyckova. Leta 1934 se je poro\xc4\x8dil z igralko Caryl Lincoln, s katero je ostal vse do svoje smrti leta 1964. Imela sta sina Briana.\n_START_SECTION_\nPoznej\xc5\xa1e \xc5\xbeivljenje in smrt\n_START_PARAGRAPH_\nPo upokojitvi je ostala aktivna, stran od o\xc4\x8di javnosti se je ukvarjala z dobrodelnostjo. Leta 1981 so jo oropali. Pono\xc4\x8di jo je v njenem stanovanju v Beverly Hillsu vsiljivec z baterijsko svetilko udaril po glavi, jo zaprl v omaro in ji ukradel nakit v vrednosti pribli\xc5\xbeno 40.000 dolarjev._NEWLINE_Leta 1982 je med snemanjem miniserije Pesem ptic trnovk dobila bronhitis zaradi vdihovanja dima za posebne u\xc4\x8dinke. Stanje je dodatno poslab\xc5\xa1alo \xc5\xa1e kajenje, saj je kadila od svojega devetega leta, prenehala pa je v starosti 78 let._NEWLINE_Barbara Stanwyck je umrla 20. januarja 1990, stara 82 let, v bolni\xc5\xa1nici Saint John's Health Center v Santa Monici v Kalifroniji zaradi sr\xc4\x8dnega popu\xc5\xa1\xc4\x8danja in kroni\xc4\x8dne obstruktivne plju\xc4\x8dne bolezni. Ni si \xc5\xbeelela navadnega pogreba, zato so v skladu z njeno \xc5\xbeeljo njen pepel raztresli iz helikopterja nad Lone Pinom v Kaliforniji, kjer je posnela nekaj filmov."